মেয়েদের ক্রিকেটে ট্রান্সজেন্ডারদের নিষিদ্ধ করল ইসিবি

ওয়েব ডেস্ক: বিরাট বড় সিদ্ধান্ত নিল ইংল্যান্ড ও ওয়েলস ক্রিকেট বোর্ড (England And Wales Cricket Board)। মেয়েদের ক্রিকেটে (Women’s Cricket) নিষিদ্ধ হয়ে গেলেন ট্রান্সজেন্ডার মেয়েরা (Transgender Women)। ট্রান্সজেন্ডারদের নিয়ে এক সংশোধনীতে ইসিবি জানিয়ে দিয়েছে, জৈবিকভাবে যাঁরা স্ত্রীলিঙ্গের, তাঁরাই শুধু খেলতে পারবেন। তবে মিক্সড এবং ওপেন ক্রিকেট ক্যাটেগরিতে খেলতে পারবেন পুরুষ থেকে মহিলায় রূপান্তরিত ক্রিকেটাররা।

ইসিবি-র (ECB) এই সিদ্ধান্তের ভিত্তি গত ১৬ এপ্রিল ব্রিটেনের সুপ্রিম কোর্টের (UK Supreme Court) এক রায়। সেই রায়ে বলা হয়েছিল, জৈবিকভাবে স্ত্রীলিঙ্গই হল আইনত নারী হওয়ার সংজ্ঞা। এক বিবৃতিতে ইসিবি জানায়, বিনোদনমূলক ক্রিকেটের ক্ষেত্রে আমাদের নিয়মবিধি বরাবর চেষ্টা করেছে যাতে ক্রিকেট সবার খেলা হয়ে ওঠে। এরজন্য লিঙ্গ বিচার করা হয়নি। কিন্তু সুপ্রিম কোর্টের নতুন রায়ের প্রভাবে যে বদল আনা হল তা প্রয়োজনীয় বলে আমরা বিশ্বাস করি।

আরও পড়ুন: এবার নিষিদ্ধ করা হল অলিম্পিকে সোনা জয়ী নাদিমের ইনস্টাগ্রাম হ্যান্ডেল

ইংলিশ ক্রিকেট বোর্ডের আগের নিয়মানুযায়ী, পুরুষ হিসেবে বয়ঃসন্ধি কাটানো কোনও ব্যক্তি লিঙ্গ পরিবর্তন করলে মেয়েদের সবথেকে উপরের দুই স্তরে খেলতে পারে না। তবে ঘরোয়া ক্রিকেটের তৃতীয় স্তরে তারা প্রতিদ্বন্দ্বিতা করতে পারে। কিন্তু নতুন নিয়মে মেয়েদের ক্রিকেটের কোনও পর্যায়েই খেলতে পারবেন না রূপান্তরিত মেয়েরা।

ব্রিটেনের সুপ্রিম কোর্টের রায়ের পর সবার আগে পদক্ষেপ করে ফুটবল অ্যাসোসিয়েশন। বৃহস্পতিবারই নীতি বদলের ঘোষণা করে তারা। এর কিছুক্ষণ পরে ইংল্যান্ড নেটবল মেয়েদের বিভাগ থেকে ট্রান্সজেন্ডার মেয়েদের ছেঁটে ফেলে দেয়। নতুন নিয়ম কার্যকর হবে ১ সেপ্টেম্বর থেকে যে নিয়মে যেখানে তিনটি বিভাগ স্পষ্ট করা হয়েছে, পুরুষ, মহিলা এবং মিশ্র।

দেখুন অন্য খবর: